[{"text_idx": "#000000", "text": "[Argazki galeria] \"Beste Martxoak 8 batez\", aldarrikapenak kalean"}, {"text_idx": "#000001", "text": "Feministek mundu ez feminista honetan beste urte batez eskubideak aldarrikatzera irten direla salatu dute. Manifestazioaren amaieran, emakumeek alardean parte hartzeko aldarriak oihu handia izan du."}, {"text_idx": "#000002", "text": "Urrun\u0303atik eta Hondarribitik manifestazio zutabe bana irten dira Irun alderantz, eta Iparralde hiribidean bat egin dute. Pertsona kopurua zenbatzea zaila da, baina Txingudi osoko jende andana elkartu da. Hala ikusi ahal izan da ere amaiera izan den Istillaga plazako argazkian."}, {"text_idx": "#000003", "text": "Denon bizitzak erdigunean aldarria nagusitu du aurten Euskal Herriko Mugimendu Feministak eta Bidasoko manifestazioaren antolatzaileek bat egin dute eskakizunarekin. M8 Asanblada Feministak ere plazerez betetako bizitzen alde egin du, \u201cbiolentziarik gabekoa, askatasun eta parekidetasunean, indibidualtasunak alboratuta eta komunitarioaren aldekoa\u201d."}, {"text_idx": "#000005", "text": "Lan eta bizi baldintza prekarizatuekin amaitzea eskatu dute feministek, eta horretarako eskatu dute soldata arrakalarekin bukatzea; familia kontziliazio erreala egikaritzea; pentsio duinak ahalbidetzea; eta gorputzen gaineko atseden eta plazer eta gozamenerako eskubidea izatea."}, {"text_idx": "#000006", "text": "Zaintza lan ikusezinak eta errekonozimendurik gabekoak \u201cez ditugu ahanzten\u201d diote, eta adierazi dute gehienetan migratutako emakumeek egindako lana dela, \u201cdenon bizitzak duintzeko zaintza lanen erregimena eta atzerritartasun legea aldatu behar dira, baita egoera irregular administratiboan dauden pertsonak erregularizatu ere\u201d."}, {"text_idx": "#000007", "text": "Zapalkuntza guztiekin bukatzeko \u201cmotorra\u201d dela feminismoa adierazi dute eta \u201cdenok aske izan arte\u201d borrokan jarraituko dutela argi utzi dute, \u201cmugak hautsiz eta zubiak eraikiz, inor atzean utzi gabe, atzerapausorik gabe\u201d."}, {"text_idx": "#000008", "text": "Gaur egun borrokan segitzeraino \u201caurretik borrokan aritu diren emakume guztiei esker\u201d daudela aitortu dute. \u201cZuek zarete gure erreferenteak, gurekin zaituztegu!\u201d."}, {"text_idx": "#000009", "text": "Irungo eta Hondarribiko Alardeen egunetan ere badela martxoaren 8an azpimarra jarri dute: \u201cUdalen batek dioen bezala, guretzat ere egunero da martxoak 8, ekainaren 30ean eta irailaren 8an ere hala dela gogorarazi nahi dugu. Bada garaia diskriminazio horrekin bukatzeko\u201d. Emakumeak alardean oihukatu dute Emakumearen Etxearen atarian."}, {"text_idx": "#000010", "text": "Harpidetu zaitez gure buletin irekira!\nAstekarko eduki nagusiak, asteko albiste ikusienak, martxan ditugun zozketa eta egitasmoak, asteburuko egitarauen agenda eta askoz gehiago!"}, {"text_idx": "#000012", "text": "Izen-abizenak eta posta elektronikoa sartu behar dira."}, {"text_idx": "#000015", "text": "Irun kalea, 8, Errenteria-Orereta 20100"}, {"text_idx": "#000016", "text": "Saioa hasten baduzu, HITZAkide izatearen abantailak baliatu ahal izango dituzu."}, {"text_idx": "#000018", "text": "Hemendik aurrera, zure helbide elektronikoarekin eta pasahitzarekin konektatu ahal zara, HITZAkide izatearen abantaila guztiak baliatzeko."}, {"text_idx": "#000020", "text": "Tokiko informazioa profesionaltasunez eta euskaratik, modu librean kontatzea da gure eginkizuna. Horretarako zure ekarpena beharrezkoa da, eta ongi maitatzeko modurik zintzoena da HITZAkide egitea."}]